b'\n_START_ARTICLE_\nMarcus H\xc3\xb6gstr\xc3\xb6m\n_START_SECTION_\nSeuraura\n_START_PARAGRAPH_\nH\xc3\xb6gstr\xc3\xb6m on Svegs IK:n kasvatti. H\xc3\xa4n debytoi seuran miesten joukkueessa jo 14-vuotiaana Ruotsin viidenneksi korkeimmalla sarjatasolla III-divisioonassa kaudella 2003\xe2\x80\x932004. H\xc3\xb6gstr\xc3\xb6m siirtyi 17-vuotiaana Skellefte\xc3\xa5 AIK:n J18-junioreihin kaudeksi 2005\xe2\x80\x932006. Kaudeksi 2007\xe2\x80\x932008 h\xc3\xa4n siirtyi MODO Hockeyn J20-junioreihin. H\xc3\xb6gstr\xc3\xb6m pelasi kahden siell\xc3\xa4 viett\xc3\xa4m\xc3\xa4ns\xc3\xa4 vuoden aikana my\xc3\xb6s muutaman ottelun lainalla miesten I-divisioonaa AIK H\xc3\xa4rn\xc3\xb6sandin ja KB 65:n joukkueissa._NEWLINE_Kaudeksi 2009\xe2\x80\x932010 H\xc3\xb6gstr\xc3\xb6m siirtyi Ven\xc3\xa4j\xc3\xa4n toiseksi korkeimmalle sarjatasolle Vys\xc5\xa1aja Ligan Molot-Prikamje Permiin. Kaudeksi 2010\xe2\x80\x932011 h\xc3\xa4n palasi kotimaahansa ja siirtyi Skellefte\xc3\xa5 AIK:n Elitserien-joukkueeseen. H\xc3\xb6gstr\xc3\xb6m teki Elitserien-debyyttins\xc3\xa4 25. syyskuuta 2010 vieraissa Djurg\xc3\xa5rdens IF:\xc3\xa4\xc3\xa4 vastaan. Ottelu j\xc3\xa4i h\xc3\xa4nelle kauden ainoaksi joukkueessa. H\xc3\xb6gstr\xc3\xb6m siirtyi lokakuussa sarjatasoa alemmas HockeyAllsvenskaniin IF Sundsvall Hockeyn riveihin. H\xc3\xb6gstr\xc3\xb6m oli tehoilla 6+23=29 joukkueen tehokkain puolustaja, kolmanneksi paras pistemies ja h\xc3\xa4n jakoi Sundsvallin sis\xc3\xa4isen sy\xc3\xb6tt\xc3\xb6p\xc3\xb6rssin voiton Gustaf Thorellin ja Daniel Olssonin kanssa. H\xc3\xb6gstr\xc3\xb6m sijoittui koko Allsvenskanin puolustajien pistep\xc3\xb6rssiss\xc3\xa4 kolmanneksi. Kev\xc3\xa4tkaudella h\xc3\xa4n pelasi kaksi ottelua lainalla Timr\xc3\xa5 IK:n Elitserien-joukkueessa._NEWLINE_H\xc3\xb6gstr\xc3\xb6m teki kaudeksi 2011\xe2\x80\x932012 kaksivuotisen Elitserien-sopimuksen Timr\xc3\xa5 IK:n kanssa. H\xc3\xa4n pelasi tulokaskautensa aikana 30 runkosarjaottelua tehden kuusi sy\xc3\xb6tt\xc3\xb6pistett\xc3\xa4 sek\xc3\xa4 kuusi ottelua lainalla IF Sundsvall Hockeyn Allsvenskan-joukkueessa, kunnes H\xc3\xb6gstr\xc3\xb6m siirtyi tammikuussa 2012 loppukaudeksi pelaamaan Allsvenskania Malm\xc3\xb6 Redhawksiin. Marraskuussa h\xc3\xa4n siirtyi artistisopimuksella sarjan nousijajoukkue Aspl\xc3\xb6ven HC:n riveihin oltuaan alkukauden 2012\xe2\x80\x932013 ilman sopimusta. Joulukuussa H\xc3\xb6gstr\xc3\xb6m palasi puolestaan edellisen\xc3\xa4 kev\xc3\xa4\xc3\xa4n\xc3\xa4 Hockeyettaniin (ent. Ruotsin I-divisioona) pudonneeseen IF Sundsvalliin loppukauden kattaneella ja Elitserien-option sis\xc3\xa4lt\xc3\xa4neell\xc3\xa4 sopimuksella._NEWLINE_Kaudeksi 2013\xe2\x80\x932014 H\xc3\xb6gstr\xc3\xb6m siirtyi Allsvenskan-joukkue Almtuna IS:\xc3\xa4\xc3\xa4n. H\xc3\xa4n oli kauden p\xc3\xa4\xc3\xa4tytty\xc3\xa4kin ja pelipaikastaan huolimatta joukkueen paras pistemies ja sy\xc3\xb6tt\xc3\xa4j\xc3\xa4 tehoilla 5+22=27 sek\xc3\xa4 jakoi Almtunan sis\xc3\xa4isen tehotilaston voiton Sebastian Hartmannin kanssa lukemalla +6, vaikka H\xc3\xb6gstr\xc3\xb6m siirtyi helmikuussa 2014 kev\xc3\xa4\xc3\xa4seen 2016 asti ulottuneella sopimuksella samassa sarjassa pelanneeseen Djurg\xc3\xa5rdens IF:\xc3\xa4\xc3\xa4n. H\xc3\xa4n teki Allsvenskanin runkosarjassa kaikkiaan 28 tehopistett\xc3\xa4, joilla H\xc3\xb6gstr\xc3\xb6m jakoi sarjan puolustajien pistep\xc3\xb6rssin kahdeksannen sijan Aspl\xc3\xb6ven HC:n Marcus Fageruddin kanssa. H\xc3\xa4n oli Kvalserieniss\xc3\xa4 Djurg\xc3\xa5rdenin paras sy\xc3\xb6tt\xc3\xa4j\xc3\xa4 yhdeks\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n sek\xc3\xa4 voitti joukkueen sis\xc3\xa4isen tehotilaston lukemalla +5. Djurg\xc3\xa5rdenin kausi p\xc3\xa4\xc3\xa4ttyi SHL-nousuun. H\xc3\xb6gstr\xc3\xb6m onnistui joukkueessa lopulta l\xc3\xa4pimurtoon Ruotsin p\xc3\xa4\xc3\xa4sarjatasolla. H\xc3\xa4n oli kaudella 2014\xe2\x80\x932015 Djurg\xc3\xa5rdenin tehokkain puolustaja tehoilla 6+13=19. H\xc3\xb6gstr\xc3\xb6m teki ensimm\xc3\xa4isen miesten p\xc3\xa4\xc3\xa4sarjamaalinsa Mestarien liigan avausottelussa 21. elokuuta 2014 sveitsil\xc3\xa4ist\xc3\xa4 Fribourg-Gott\xc3\xa9ronia vastaan. Ensimm\xc3\xa4isen SHL-maalinsa h\xc3\xa4n teki 11. lokakuuta 2014 vieraissa entist\xc3\xa4 seuraansa Skellefte\xc3\xa5 AIK:ta vastaan. Kaudella 2015\xe2\x80\x932016 H\xc3\xb6gstr\xc3\xb6m jakoi SHL:n puolustajien pistep\xc3\xb6rssin kuudennen sijan Skellefte\xc3\xa5 AIK:n Niclas Burstr\xc3\xb6min kanssa tehoilla 8+20=28._NEWLINE_H\xc3\xb6gstr\xc3\xb6m siirtyi kaudeksi 2016\xe2\x80\x932017 vuoden mittaisella sopimuksella KHL-joukkue Spartak Moskovaan. H\xc3\xa4n ei kuitenkaan vastannut h\xc3\xa4neen kohdistuneisiin odotuksiin ja H\xc3\xb6gstr\xc3\xb6min sopimus purettiin marraskuussa 2016. Samassa kuussa h\xc3\xa4n siirtyi loppuvuoden kest\xc3\xa4v\xc3\xa4ll\xc3\xa4 sopimuksella SM-liigajoukkue Helsingin IFK:hon paikkaamaan loukkaantumisia. Lyhyen sopimuksensa j\xc3\xa4lkeen H\xc3\xb6gstr\xc3\xb6m palasi kev\xc3\xa4\xc3\xa4seen 2019 asti ulottuvalla sopimuksella Djurg\xc3\xa5rdens IF:n SHL-joukkueeseen. Kaudella 2017\xe2\x80\x932018 h\xc3\xa4nell\xc3\xa4 oli koko SHL:n suurin peliaika (24.01 minuuttia) ottelua kohden. Pudotuspeleiss\xc3\xa4 H\xc3\xb6gstr\xc3\xb6m jakoi Djurg\xc3\xa5rdenin sis\xc3\xa4isen tehotilaston voiton kolmen muun pelaajan kanssa lukemalla +4._NEWLINE_Kes\xc3\xa4kuussa 2018 NHL-varaamaton H\xc3\xb6gstr\xc3\xb6m teki vuoden mittaisen, kaksisuuntaisen ja 700 000 dollarin arvoisen sopimuksen Calgary Flamesin kanssa.\n_START_SECTION_\nMaajoukkueura\n_START_PARAGRAPH_\nH\xc3\xb6gstr\xc3\xb6m on pelannut Ruotsin A-maajoukkueessa seitsem\xc3\xa4n ottelua ilman tehopisteit\xc3\xa4. H\xc3\xa4n teki A-maajoukkuedebyyttins\xc3\xa4 Euro Hockey Challengessa 7. huhtikuuta 2016 Oskarshamnissa Sveitsi\xc3\xa4 vastaan.'